text: Stemningen i top i Horsens
  30 oktober 2012 kl. 08.01
  Inden mandag aftens kamp mod FCK havde AC Horsens spillet fem uafgjorte kampe i træk i Superligaen. Nu kom der endelig en sejr, og den giver selvtillid, siger spillerne.
  Det var en flok glade Horsens-spillere, der i aftes vandt 1-0 over FCK.
  - Sejren over FC København giver os ikke kun tre point. Vi får også en masse selvtillid, og nu er vi pludselig inde i en god periode efter mange kampe uden nederlag og en sejr i dag. Sejrene tæller godt i en tæt tabel, og vi skal fortsætte det gode spil mod Randers FC på søndag, siger Thomas Kortegaard til AC Horsens hjemmeside.
  - Alle arbejdede hårdt for hinanden, og det var en forløsning endelig at vinde på hjemmebane igen. Vi har tidligere begået fejl, der blev straffet af modstanderen, men denne gang straffede vi en af FC Københavns fejl, siger Thomas Kortegaard.
  